Diari Oficial de la Generalitat Valenciana


Sumari del DOGV 8634, del 13-09-2019 (2019/8573)

ORDRE 6/2019, de 28 d'agost, de la Conselleria d'Educació, Cultura i Esport, per la qual s'aproven les bases reguladores per a la concessió de beques per a la realització de pràctiques professionals en les dependències de l'Institut Valencià d'Art Modern (IVAM).
----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/08/28/6/dof/vci/html**

### Dades del document

Número de DOGV
:   8634

Data del DOGV
:   13-09-2019

Secció del DOGV
:   I. DISPOSICIONS GENERALS

Número del document
:   2019/8573


Data del document
:   28-08-2019

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * assignació per estudis
    * legislació

ORDRE 6/2019, de 28 d'agost, de la Conselleria d'Educació, Cultura i Esport, per la qual s'aproven les bases reguladores per a la concessió de beques per a la realització de pràctiques professionals en les dependències de l'Institut Valencià d'Art Modern (IVAM). [2019/8573]  
Índex  
Preàmbul  
Capítol I. Disposicions generals  
Article 1. Objecte  
Article 2. Règim normatiu  
Article 3. Modalitats  
Article 4. Requisits  
Article 5. Durada de les beques i pròrroga  
Article 6. Dotació econòmica individual i pagament de la beca  
Capítol II. Convocatòria i tramitació de les sol·licituds  
Article 7. Convocatòria, termini i forma de presentació de les sol·licituds  
Article 8. Comissió avaluadora  
Article 9. Ordenació, instrucció i resolució del procediment de concessió  
Article 10. Barem per a avaluar els mèrits personals  
Article 11. Borsa de reserva  
Capítol III. Seguiment i control de les beques  
Article 12. Drets i obligacions de les persones beneficiàries  
Article 13. Obligacions de l'entitat condecent  
Article 14. Situacions de la persona beneficiària de la beca i règim d'incompatibilitats  
Article 15. Mètode de comprovació i pla de control  
Article 16. Facultats d'interpretació i incidències  
Article 17. Modificació de la resolució  
Article 18. Pèrdua del dret al cobrament; reintegrament, infraccions i sancions  
Disposició addicional única. No-incidència pressupostària  
Disposició final única. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, en l'article 49.1.6, estableix que són de competència exclusiva de la Generalitat els museus que no siguen de titularitat estatal, de conformitat amb el que es preveu en l'article 148.1.15 de la Constitució espanyola. El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en el seu article 7, assigna a la Conselleria d'Educació, Cultura i Esport, entre altres competències, les relacionades amb la cultura i la promoció cultural.  
Un dels instruments més importants sobre els quals descansa la política cultural és el de les ajudes públiques. En el cas de les beques de formació, la seua importància rau en les possibilitats que suposa per al desenvolupament professional, després de l'obtenció del títol acadèmic corresponent.  
De conformitat amb la Llei 1/2018, de 9 de febrer, de la Generalitat, reguladora de l'Institut Valencià d'Art Modern (IVAM), l'IVAM és una entitat de dret públic de la Generalitat amb personalitat jurídica pròpia, amb plena capacitat d'obrar per al compliment de les seues finalitats, entre els quals es troben el coneixement, tutela, foment i difusió de l'art modern. En el marc del desenvolupament i compliment d'aquests objectius, amb la finalitat de contribuir a la formació d'especialistes en gestió museística, en compliment de les previsions derivades de la Llei 38/2003, de 17 de novembre, general de subvencions; del Reial decret 887/2006, de 21 de juliol, que va aprovar Reglament de la Llei general de subvencions; i en atenció al que es disposa en els articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resulta necessari elaborar mitjançant ordre les bases reguladores per a la concessió de beques en règim de concurrència competitiva, establint un marc homogeni per a les diverses línies de subvenció de beques que es desenvoluparan posteriorment mitjançant les convocatòries puntuals.  
  
D'acord amb els articles 3 i 9 de la Llei 38/2003, de 17 de novembre, general de subvencions, l'activitat subvencional de les administracions de les comunitats autònomes ha de complir determinats requisits, especialment, ha de respectar-se la competència de l'òrgan administratiu concedent. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix en el seu article 160.2 que la competència per a aprovar mitjançant ordre les oportunes bases reguladores de la concessió de subvencions, en l'àmbit dels organismes públics vinculats o dependents, com és el cas de l'IVAM, correspon a la persona titular de la conselleria competent.  
  
Tenint en compte el caràcter d'aquestes ajudes i que es dirigeixen a un col·lectiu que no exerceix cap activitat econòmica, les beques regulades per aquesta ordre, per la mateixa naturalesa de les persones beneficiàries a les quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no n'és, per tant, obligatòria la notificació a la Comissió Europea, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
El procediment d'elaboració de la present ordre s'ajusta al que estableixen la Llei 38/2003, de 17 de novembre, general de subvencions; el Real Decret 887/2006, de 21 de juliol, pel qual s'aprova el reglament d'eixa llei; la Llei 1/2015, de 6 de febrer, de la Generalitat, d'hisenda pública, del sector públic i de subvencions; així com el Decret 132/2009, de 4 de setembre, del Consell, pel qual es regula la concessió de beques, desplegat per l'Ordre 17/2011, de 6 de maig, de la Conselleria de Justícia i Administracions Públiques i en els preceptes que amb caràcter bàsic estableix la Llei 39/2015, d'1 d'octubre, del procediment administratiu comú de les administracions públiques.  
  
Així mateix, en la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interès general, com és ampliar en la gestió de beques per a pràctiques professionals el principi de concurrència, així com els principis d'objectivitat, igualtat i no discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen aconseguir.  
El principi de seguretat jurídica també es compleix, ja que la norma s'ha elaborat de manera coherent amb la resta d'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència amb la publicació oficial del projecte normatiu en el Diari Oficial de la Generalitat Valenciana, a l'efecte que puga ser conegut per la ciutadania aquest text mitjançant el tràmit d'informació pública.  
Així mateix, s'han atès les regles de procediment per a l'elaboració de reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
Per tot això, de conformitat amb el que es disposa en la Llei 38/2003, de 17 de novembre, general de subvencions; en el seu Reglament, aprovat per Reial decret 887/2006, de 21 de juliol; en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; en l'article 4 del Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport; en l'article 28.e de la Llei 5/1983, de 30 de desembre, del Consell; i fent ús de les atribucions que em confereix l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, després del sotmetiment a informació pública per terme de set dies per ser de tramitació urgent, previ informe de l'Advocacia de la Generalitat en la Conselleria d'Educació, Cultura i Esport, i conforme amb el Consell Jurídic Consultiu,  
  
  
ORDENE  
  
CAPÍTOL I  
Disposicions generals  
  
Article 1. Objecte  
Les beques que es regulen en aquestes bases tenen com a objecte completar i desenvolupar la formació acadèmica de joves titulats universitaris a través de la realització de pràctiques professionals en les tasques relacionades amb l'aprenentatge en els diferents àmbits de la gestió museística, així com de donar-los la possibilitat de participar en l'activitat museística, en col·laboració amb els equips tècnics de l'IVAM que corresponguen, i que siguen adequades per a adquirir formació complementària.  
  
Article 2. Règim normatiu  
1. El procediment per a la concessió de les beques es tramitarà en règim de concurrència competitiva, segons estableix l'article 22.1 de la Llei 38/2003, General de Subvencions, i l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El règim jurídic aplicable a l'aprovació d'aquestes bases és el següent:  
- Llei 38/2003, de 17 de novembre, general de subvencions.  
- Reial decret 887/2006, de 21 de juliol, que aprova el Reglament de desenvolupament de la Llei general de subvencions.  
- Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament de la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
?Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
?Decret 132/2009, de 4 de setembre, del Consell, pel qual es regula la concessió de beques.  
?Llei 39/2015, d'1 d'octubre, del procediment administratiu comú de les administracions públiques.  
  
Article 3. Modalitats  
Aquestes bases regulen la concessió de les modalitats de beques següents:  
1. Modalitat A. Beques de fotografia per a la realització de pràctiques professionals en el departament de fotografia.  
2. Modalitat B. Beques de gestió administrativa per a la realització de pràctiques professionals en el departament de gestió administrativa.  
3. Modalitat C. Beques de conservació per a la realització de pràctiques professionals en el departament de conservació.  
4. Modalitat D. Beques de gestió econòmica per a la realització de pràctiques professionals en el departament de gestió econòmica.  
5. Modalitat E. Beques de documentació per a la realització de pràctiques professionals a la biblioteca i centre de documentació.  
6. Modalitat F. Beques d'activitats culturals per a la realització de pràctiques professionals en el departament d'activitats i programes culturals.  
7. Modalitat G. Beques de comunicació per a la realització de pràctiques professionals en el departament de comunicació i xarxes socials.  
  
8. Modalitat H. Beques de didàctica per a la realització de pràctiques professionals en el departament de didàctica.  
9. Modalitat I. Beques de restauració de béns culturals per a la realització de pràctiques professionals en el departament de restauració.  
10. Modalitat J. Beques de disseny gràfic per a la realització de pràctiques professionals en el departament de publicacions.  
11. Modalitat K. Beques d'informàtica per a la realització de pràctiques professionals en el departament d'informàtica, d'administració o de comunicació.  
12. Modalitat L. Beques d'interpretació per a la realització de pràctiques professionals en el departament de gestió administrativa.  
  
Article 4. Requisits  
1. Les persones que sol·liciten participar en la convocatòria hauran de reunir els requisits que s'assenyalen a continuació, en la data de fi del termini de presentació de sol·licituds:  
a) No ser major de 35 anys.  
b) Estar en possessió de les titulacions següents i dels idiomes sol·licitats com a requisit, si escau:  
Modalitat A: tècnic superior en Imatge o tècnic especialista en Imatge i So expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
  
Modalitat B: llicenciatura o grau en Dret o Grau en Gestió i Administració Pública expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
  
Modalitat C: llicenciatura o grau en Història de l'Art, Geografia i Història, en Belles arts, o Estètica (Filosofia) expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat D: llicenciatura o grau en Econòmiques o en Direcció i Administració d'Empreses, expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat E: llicenciatura en Documentació o Grau en Informació i Documentació o Diplomatura en Biblioteconomia i Documentació, expedit o homologat per les autoritats corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat F: llicenciatura o grau en Història de l'Art o en Belles Arts, expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat G: llicenciatura o grau en Periodisme o en Comunicació Audiovisual, expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
  
Modalitat H: llicenciatura o grau en Pedagogia, Grau en Mestre en Educació Primària o en Educació Infantil, Diplomatura en Mestre en Educació Primària o en Educació Infantil, expedit o homologat per les autoritats espanyoles corresponents, o titulació equivalent d'acord amb els plans d'estudis vigents i que no hagen passat més de cinc anys des que el va obtenir.  
Modalitat I: llicenciatura en Belles Arts o Grau en Conservació i Restauració de Béns Culturals expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat J: llicenciatura o grau en Disseny Visual Digital expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat K: llicenciatura o grau en Enginyeria Informàtica expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
Modalitat L: llicenciatura o grau en Filologia Anglesa expedit o homologat per les autoritats espanyoles corresponents, o titulació equivalent d'acord amb els plans d'estudis vigents, i que no hagen passat més de cinc anys des que el va obtenir.  
c) No haver sigut beneficiari de beques de pràctiques professionals en la Generalitat per un període igual o superior a trenta-sis mesos.  
d) No estar incurs en les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, general de subvencions.  
e) Disposar de cobertura sanitària.  
2. Els sol·licitants hauran de reunir els requisits i condicions que assenyalen les convocatòries al final del termini de presentació de les sol·licituds.  
3. No podran optar a aquestes beques les persones que, en el moment de publicar-se la convocatòria, ja estiguen gaudint d'una beca de pràctiques professionals en la Generalitat, llevat que queden menys de dos mesos perquè finalitze.  
Així mateix, una mateixa persona no podrà excedir el màxim de mesos previst en l'article 5, sense perjudici de la possibilitat de pròrroga prevista en aquest article.  
  
Article 5. Durada de les beques i pròrroga  
1. El període de durada de la beca serà de dotze mesos, a comptar des del dia que s'indique en la corresponent resolució de concessió, que serà publicada en el Diari Oficial de la Generalitat Valenciana, sense perjudici de la possibilitat de pròrroga en els termes establits en l'apartat següent.  
2. El període de durada podrà prorrogar-se per resolució de la persona titular de la presidència de l'IVAM o de la persona en qui s'haja delegat l'exercici de la competència per a la convocatòria i resolució de les beques, sense necessitat d'una nova convocatòria, per un període màxim de dotze mesos addicionals, previ informe favorable del tutor o tutora del departament corresponent, i sempre que hi haja disponibilitat pressupostària en els pressupostos de l'IVAM, i l'exercici de l'activitat que s'estiga efectuant així ho requerisca o aconselle.  
  
Article 6. Dotació econòmica individual i pagament de la beca  
1. La quantia individualitzada de cada beca serà de mil euros (1.000,00 euros) mensuals per persona becària. Sobre l'import de cada beca haurà de practicar-se la retenció corresponent a compte de l'Impost sobre la Renda de les Persones Físiques, i també la cotització corresponent a la Seguretat Social en els termes establits en el Reial decret 1493/2011, de 24 d'octubre, i les altres que, si escau, puguen correspondre.  
2. En el cas de pròrroga de les beques, la dotació mensual prevista per a cada beca serà de mil euros (1.000,00 euros), d'acord amb la resolució vigent en el període corresponent.  
3. Les quantitats pagades no tindran, en cap cas, el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de vigència de la beca, i per a no minvar l'ajuda concedida, es podran pagar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora del departament corresponent, es consideren necessàries o convenients per als propòsits d'aquella. En aquest cas, les despeses esmentades li seran rescabalades en els mateixos termes que per al personal de l'IVAM, i sobre la base de la normativa aplicable a aquests.  
L'aplicació d'aquesta normativa es referirà únicament als conceptes i a les quanties que hagen de ser rescabalats, sense que això implique una modificació en la relació jurídica de la persona becària amb l'Administració.  
5. L'import de les beques es pagarà mensualment, després de l'emissió del certificat pel cap del departament en què les persones becàries facen les pràctiques, en el qual es farà constar que s'ha fet el treball d'acord amb el fi que justifica la concessió de la beca.  
  
  
CAPÍTOL II  
Convocatòria i tramitació de les sol·licituds  
  
Article 7. Convocatòria, termini i forma de presentació de les sol·licituds  
1. Sense perjudici del que es disposa l'article 16.4 de la Llei 39/2019 per a la presentació de sol·licituds davant les administracions públiques, i atenent el tipus de col·lectiu a qui van dirigides aquestes subvencions, les persones aspirants presentaran per via electrònica una sol·licitud i el curriculum vitae, segons models normalitzats de l'Ordre 17/2011, de 6 de maig de la Conselleria de Justícia i Administracions Públiques, per la qual es desenvolupa el capítol II, de les beques de pràctiques professionals, i del Decret 132/2009, de 4 de setembre, del Consell, pel qual es regula la concessió de beques, en el termini que determine cada convocatòria, comptat a partir de l'endemà de la publicació de la convocatòria.  
Els models de sol·licitud i curriculum vitae estaran disponibles en la seu electrònica de la Generalitat, https://sede.gva.es. En emplenar aquests formularis s'obté l'autobaremació inicial dels mèrits adduïts, calculada de forma automàtica a partir de la informació inclosa en el currículum.  
2. Segons el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, en qualsevol dada o manifestació, en la declaració responsable inclosa en el model normalitzat, així com la falta d'acreditació dels requisits exigits, quan ho requerisca la comissió avaluadora, determinarà la impossibilitat de seguir en la convocatòria, sense perjudici de les responsabilitats penals, civils o administratives que pertocaren, de conformitat amb el citat article.  
3. Per a realitzar la tramitació electrònica a través de la plataforma de tramitació de la GVA, la persona sol·licitant podrà utilitzar qualsevol dels sistemes de signatura electrònica admesos en la seu electrònica de la Generalitat, https://sede.gva.es. Igualment, la tramitació es podrà realitzar mitjançant un representant autoritzat inscrit en el Registre Electrònic de Representació de la Generalitat.  
4. La presentació de la sol·licitud en el registre electrònic es podrà acreditar mitjançant el rebut expedit per aquesta manera automàtica. Només seran admeses les sol·licituds que hagen sigut registrades en el registre electrònic de la Generalitat, fins a les 24.00 hores de l'últim dia de termini de presentació (hora oficial peninsular espanyola).  
5. Si la convocatòria inclou més d'un tipus de beca, en el formulari de sol·licitud s'especificarà l'especialitat o la classe de la beca a la qual s'opta. Si es desitja participar en dues o més de les beques convocades, haurà de presentar-se'n una sol·licitud per cadascuna. En el cas que una mateixa persona, dins del termini establit, presentara més d'una sol·licitud per a un mateix tipus o classe de beca, s'entendrà que l'última presentada reemplaça les anteriors sol·licituds, que seran arxivades.  
  
6. Si la sol·licitud no reuneix totes les dades exigides o no hi fora aportat el currículum, es requerirà la persona interessada perquè en el termini de deu dies hàbils des de l'endemà del seu requeriment, esmene el defecte amb la indicació que, si no ho fera, s'entendrà desistida de la seua petició i exclosa del procediment.  
7. Als aspirants seleccionats per a la fase d'entrevista se'ls requerirà, amb antelació a aquella, per què presenten la documentació justificativa dels requisits i dels mèrits.  
8. Si la comissió avaluadora comprovara que existeix falsedat en les dades incloses en el currículum per la persona aspirant, perquè no les pot acreditar documentalment, aquesta quedarà exclosa del procediment i es convocarà la següent persona aspirant classificada per a la realització de l'entrevista.  
9. Els mèrits no acreditats de forma suficient no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
10. Si en qualsevol moment del procés, la comissió avaluadora s'assabentara que alguna de les persones sol·licitants no posseeix la totalitat dels requisits exigits, haurà de requerir-li'ls per a la seua acreditació. En cas de no ser acreditats en el termini que se li concedisca, aquesta persona quedarà exclosa del procés, prèvia indicació de les inexactituds o falsedats formulades.  
11. De conformitat amb el que es preveu en els articles 17.3.b i 20.8.a de la Llei general de subvencions, l'extracte de la convocatòria es publicarà en el Diari Oficial de la Generalitat Valenciana, i el text complet podrà consultar-se en la Base de Dades Nacional de Subvencions.  
  
Article 8. Comissió avaluadora  
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora, que estarà formada per:  
a) Modalitats A, B, C, D, I, L (fotografia, gestió administrativa, conservació, gestió econòmica, restauració de béns culturals, interpretació):  
  
- La persona que dirigisca la Subdirecció General de Col·leccions i Exposicions, que exercirà la presidència de la comissió avaluadora.  
- La persona que dirigisca el Servei de Gestió Administrativa.  
- La persona que dirigisca el Servei de Gestió Econòmica.  
- La persona tècnica de Gestió Administrativa, amb veu però sense vot, que exercirà la secretaria de la comissió avaluadora.  
b) Modalitats E, F, H, J (documentació, activitats culturals, didàctica, disseny gràfic):  
- La persona que dirigisca la Subdirecció General d'Activitats i Programes Culturals, que exercirà la presidència de la comissió avaluadora.  
  
- La persona que dirigisca el Servei de Gestió Administrativa.  
- La persona que dirigisca el Servei de Gestió Econòmica.  
- La persona tècnica de Gestió Administrativa, amb veu però sense vot, que exercirà la secretaria de la comissió avaluadora.  
c) Modalitat G, K (comunicació, informàtica):  
- La persona que dirigisca la Subdirecció General de Comunicacions i Xarxes Socials, que exercirà la presidència de la comissió avaluadora.  
- La persona que dirigisca el Servei de Gestió Administrativa.  
- La persona que dirigisca el Servei de Gestió Econòmica.  
- La persona tècnica de Gestió Administrativa, amb veu però sense vot, que exercirà la secretaria de la comissió avaluadora.  
2. Tal com estableixen la Llei orgànica 3/2007, de 22 de març, per a la Igualtat Efectiva de Dones i Homes i la Llei 9/2003, de 2 d'abril, de la Generalitat, per a la Igualtat entre Dones i Homes, en aquesta comissió es promourà, el respecte del principi de participació equilibrada de dones i homes.  
3. Els membres de la comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.  
4. La comissió adaptarà el seu funcionament a l'establit per aquestes bases reguladores; a la Llei 40/2015, d'1 d'octubre, de règim jurídic del sector públic, quant a la composició i al funcionament dels òrgans col·legiats; prendrà els seus acords per majoria simple, i en cas d'empat, la persona que ostente la Presidència tindrà vot diriment.  
El secretari de la comissió redactarà actes de les sessions que realitze la comissió i dels acords que adopte.  
  
Article 9. Ordenació, instrucció i resolució del procediment de concessió  
1. Els òrgans competents per a la tramitació i resolució del procediment seran l'òrgan d'ordenació, l'òrgan instructor i l'òrgan condecent. L'ordenació i instrucció del procediment correspondrà a la comissió avaluadora, que actuarà com a òrgan col·legiat i formularà la proposta de concessió. La seua designació es determina en l'article 8 de les presents bases reguladores. La persona titular de la presidència de l'IVAM, o persona en qui s'haja delegat la competència per a la resolució de les beques, serà l'òrgan competent per a concedir les subvencions.  
  
2. La comissió avaluadora es reunirà dins dels 20 dies hàbils següents a la finalització del termini de presentació de sol·licituds.  
3. S'elaborarà una relació de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en la present ordre. La comissió avaluadora valorarà els mèrits al·legats per cada aspirant d'acord amb la informació que es desprenga de l'autobaremació.  
4. La comissió avaluadora publicarà, en ordre decreixent, el llistat provisional de puntuacions en la seu electrònica de la Generalitat, https://sede.gva.es, i en la pàgina web de l'IVAM, www.ivam.es, i concedirà un termini de 10 dies hàbils a les persones interessades per a la formulació d'al·legacions, que es dirigiran a la comissió avaluadora.  
5. La comissió avaluadora analitzarà les al·legacions presentades, adoptant un acord sobre aquest tema, i elaborarà el llistat definitiu que contindrà la relació ordenada de persones admeses i excloses. Acordarà, així mateix, convocar a la fase d'entrevista els deu candidats de cada especialitat que obtinguen la millor puntuació. Aquesta entrevista podrà realitzar-se per mitjans electrònics. Es consideraran inclosos entre els mitjans electrònics vàlids, el correu electrònic, les audioconferències i les videoconferències.  
6. Realitzada l'entrevista i conclosa la selecció, es publicarà en la seu electrònica de la Generalitat i la pàgina web de l'IVAM, www.ivam.es, la llista ordenada de les persones aspirants, atorgant un nou període d'al·legacions de 10 dies hàbils. Transcorregut aquest, la comissió avaluadora, en el termini de 10 dies hàbils, elaborarà i remetrà a l'òrgan competent una proposta motivada de resolució, que contindrà la relació de persones beneficiàries i una o diverses borses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació de les persones aspirants les sol·licituds de les quals hagen sigut desestimades, indicant les causes que n'han motivat la denegació, així com aquelles que hagen desistit.  
  
7. La comissió avaluadora podrà formular proposta en el sentit que la convocatòria siga declarada deserta, si considera que cap candidat reunix els mèrits suficients per a obtenir l'adjudicació.  
8. La persona titular de la presidència de l'Institut Valencià d'Art Modern o persona que tinga delegat l'exercici d'aquesta competència, resoldrà la concessió de les beques. La resolució es publicarà en el Diari Oficial de la Generalitat Valenciana i en la pàgina web de l'IVAM, www.ivam.es. La resolució serà objecte de publicació activa, en els termes establits en l'article 9.1.e de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
9. El termini màxim per a dictar i notificar la resolució sobre les sol·licituds formulades serà de tres mesos, comptats des de l'endemà de la finalització del termini de presentació de sol·licituds, que s'haurà publicat en el Diari Oficial de la Generalitat Valenciana, sense perjudici de l'ampliació dels terminis en els termes que preveu l'article 23 de la Llei 39/2015, d'1 d'octubre, del procediment administratiu comú de les administracions públiques. La resolució de concessió esgota la via administrativa.  
10. En el cas que transcórrega el termini establit sense que s'haja dictat i notificat una resolució expressa, les persones interessades podran entendre desestimades les seues sol·licituds per silenci administratiu, d'acord amb l'article 25 de la Llei 38/2003, de 17 de novembre, general de subvencions.  
11. La publicació de la resolució produirà l'efecte de notificació a les persones interessades, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Article 10. Barem per a avaluar els mèrits personals  
1. En la convocatòria seran tinguts en compte els criteris de valoració següents, amb la ponderació que s'estableix:  
a) Mèrits acadèmics: es valorarà fins a un màxim de 13 punts.  
a.1. Expedient acadèmic: la puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
Quan la ponderació estiga realitzada amb una puntuació del 0-4 s'aplicarà el que es disposa en l'apartat 13.4 i 5 del Reial decret 1.267/1994, de 10 de juny, pel qual es modifica el Reial decret 1.497/1987 de 27 de novembre, pel qual s'estableixen les directrius generals comunes dels plans d'estudi.  
a.2. Altres títols oficials que no constituïsquen un requisit per a la concessió. En aquest subapartat la puntuació màxima serà de 3 punts:  
- Doctor: 2 punts  
- Llicenciat/a universitari/ària o grau: 1 punt  
- Diplomat/a universitari/ària: 0,5 punts  
b) Coneixement del valencià. Es valorarà cada nivell superat, d'acord amb el Marc Europeu Comú de Referència per a les llengües, tenint en compte l'equivalència dels certificats expedits o homologats per la Junta Qualificadora de Coneixements de Valencià, i es puntuarà exclusivament el nivell més alt acreditat amb un màxim d'1 punt i amb la valoració següent:  
- Certificat de nivell A2: 0,25 punts  
- Certificat de nivell B1: 0,50 punts  
- Certificat de nivell C1: 0,75 punts  
- Certificat de nivell C2: 1 punt  
c) Idiomes de la Unió Europea:  
Es valorarà cada nivell superat, d'acord amb el Marc Europeu Comú de Referència per a les Llengües, amb 0,20 punts.  
La puntuació màxima serà d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, de conformitat amb el que estableix el Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres en la Comunitat Valenciana, i es crea la Comissió d'Acreditació de Nivells de Competència en Llengües Estrangeres.  
d) Coneixements addicionals  
d.1. Experiència professional relacionada directament amb l'objecte de la beca, fins a 2 punts, i es computaran 0,10 per cada mes complet treballat.  
d.2. Cursos de formació directament relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de durada igual o superior a 15 hores, que hagen sigut cursats o impartits per la persona interessada, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en aquest subapartat els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts i universitats quan formen part del pla d'estudis del centre. Així mateix, els cursos es valoraran per una sola vegada, no sent susceptibles de ser valorades successives edicions del mateix curs.  
La comissió, integrada pels caps dels departaments corresponents, partint de la seua discrecionalitat tècnica i coneixements tècnics del treball desenvolupat en cada departament, serà l'encarregada de determinar els cursos directament relacionats amb l'objecte de la beca.  
  
e) Entrevista  
Es realitzarà una entrevista que es valorarà amb un màxim de 6 punts.  
L'entrevista es basarà en el currículum presentat per la persona candidata i versarà, entre altres aspectes, sobre la formació acadèmica de la persona entrevistada. Es plantejaran preguntes que permeten avaluar els coneixements i habilitats adquirits al llarg de la carrera universitària.  
  
Els entrevistadors valoraran la profunditat dels coneixements acadèmics així com el nivell d'enteniment dels aspectes essencials de la gestió museística. Així mateix, es tindran en compte la motivació i la projecció professional de les persones aspirants.  
El fet de no presentar-se a l'entrevista comportarà l'exclusió de la convocatòria.  
f) Altres mèrits  
Estar en possessió d'un màster oficial es valorarà amb 0,30 punts.  
2. La puntuació atorgada per la comissió avaluadora en l'entrevista se sumarà a la puntuació obtinguda per cada aspirant en els apartats anteriors d'aquest barem, a fi d'obtenir, com a resultat, la puntuació final del procés de selecció.  
3. De conformitat amb el que estableix l'article 11 d'aquestes bases, els que, després d'haver sigut citats a l'entrevista, hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en la borsa de reserva corresponent.  
4. En cas d'empat es resoldrà a favor de les persones que en el moment de finalització del termini de presentació de les sol·licituds hagen acreditat i per aquest ordre: el reconeixement per l'òrgan competent de tindre certificat de discapacitat (igual o superior al 33 %), ser víctima de violència de gènere o ser víctima d'accions terroristes.  
I dins d'aquesta prelació, es considerarà la persona candidata que tinga la puntuació major obtinguda atenent els conceptes següents i per l'ordre següent:  
a) En primer lloc, qui haja obtingut major puntuació en l'apartat relatiu a l'entrevista.  
b) Si persisteix la igualtat, qui haja obtingut major puntuació en l'apartat relatiu a l'expedient acadèmic.  
c) Si persisteix la igualtat, qui haja obtingut major puntuació en l'apartat relatiu a coneixements addicionals.  
d) Si persisteix la igualtat, qui haja obtingut major puntuació en l'apartat relatiu a coneixements de valencià.  
e) Si persisteix la igualtat, qui haja obtingut major puntuació en l'apartat relatiu els coneixements d'idiomes de la Unió Europea.  
  
Article 11. Borsa de reserva  
1. Es constituirà una borsa de reserva prioritzada per ordre decreixent de puntuació.  
2. Tindran dret a estar inclosos en la borsa de reserva les persones aspirants que, després d'haver concorregut a l'entrevista inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. En el cas que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim de gaudi d'aquesta, entre els i les integrants de la borsa regulada en aquesta base. En aquest cas la concessió s'efectuarà segons l'ordre prioritzat de la borsa.  
Si la vacant es produïra una vegada transcorreguda la meitat del període de duració de la beca, aquesta podrà declarar-se deserta.  
4. La condició d'integrant de la borsa de reserva no generarà, en cap moment, cap relació amb la Generalitat ni compromís d'accedir a la condició de persona becària.  
  
  
CAPÍTOL III  
Seguiment i control de les beques  
  
Article 12. Drets i obligacions de les persones beneficiàries  
1. La persona becària haurà d'estar al corrent del compliment de les seues obligacions tributàries i de la Seguretat Social, abans de dictar-se la proposta de resolució de concessió de la beca, de conformitat amb el que estableixen l'article 14.1.e de la Llei 38/2003, General de Subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i a guardar el secret degut i la confidencialitat dels assumptes en què intervinga, i també a complir les obligacions establides tant en l'article 14 de la Llei general de subvencions com en aquestes bases reguladores.  
  
3. La persona beneficiària està obligada a acceptar la concessió de la beca i a renunciar a qualsevol altra beca coetània de què gaudisca. Així mateix, ha de comunicar a l'IVAM l'obtenció o gaudi d'altres beques, subvencions o ajudes per a la mateixa finalitat, provinents de qualssevol administracions o ens públics, o la realització de treballs o estudis que dificulten el compliment de la finalitat de la beca.  
4. Mitjançant l'acceptació de les bases reguladores, les persones beneficiàries de la beca cedeixen a l'IVAM, gratuïtament i de forma indefinida els resultats que s'obtinguen, com a conseqüència de l'exercici de les funcions com a persona becària, i també la memòria final, si escau. L'IVAM es reserva el dret de publicar-los i utilitzar-los, llevat que la normativa aplicable en determinades matèries dispose una altra cosa. En qualsevol cas, es reconeixerà a la persona becària la seua participació en el treball realitzat.  
5. La persona beneficiària de la beca tindrà dret a què li siga expedit el certificat d'aptitud i aprofitament previst en l'article següent.  
  
6. Durant el període de gaudi de la beca, la persona beneficiària de la beca haurà d'exercir les pràctiques amb un horari màxim de trenta hores setmanals, que podrà ser de dilluns a diumenge, amb els descansos corresponents segons estableix la normativa legal, que es distribuiran de la forma que s'organitze pel cap del departament corresponent. L'ampliació i el perfeccionament dels seus coneixements en la matèria, mitjançant la col·laboració amb el personal tècnic de l'IVAM en els treballs específics que se li encomanen, requerirà l'obligació de romandre als locals del centre i realitzar l'horari que establisca la institució.  
  
7. La persona beneficiària tindrà dret a participar en els cursos i seminaris realitzats en les instal·lacions de l'IVAM, sempre que no supose cap cost addicional per a la institució.  
8. Els tutors i el/la cap del departament corresponent es facultaran per a fer un seguiment periòdic del treball realitzat durant el temps de vigència de la beca.  
  
Article 13. Obligacions de l'entitat concedent  
Són obligacions de l'IVAM, en relació amb les beques concedides d'acord amb aquestes bases:  
a) Proporcionar el suport necessari i facilitar la utilització dels mitjans, instruments i equips que siguen necessaris per a l'exercici normal de l'activitat objecte d'aquesta beca.  
b) Designar un tutor o tutora que coordinarà, orientarà i assignarà les activitats i funcions que han de realitzar les persones beneficiàries de les beques en el curs de les seues pràctiques, farà el seguiment i els donarà el suport necessari, resoldrà els dubtes que puguen sorgir i n'avaluarà l'aprofitament. Aquestes funcions formaran part del pla de control.  
c) Vetlar pel desenvolupament adequat del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de la beca i de l'informe favorable del tutor o tutora del departament corresponent.  
  
  
Article 14. Situacions de la persona beneficiària de la beca i règim d'incompatibilitats  
1. Les beques objecte d'aquesta ordre, són incompatibles amb l'exercici de qualsevol altra beca o ajuda, i també amb la realització de qualsevol altra activitat laboral remunerada, que supose concurrència amb l'objecte i dedicació de la beca, o que impedisca el compliment de les obligacions derivades del seu desenvolupament normal.  
2. Quan el beneficiari o beneficiària de la beca siga un empleat de la Generalitat, quedarà en la situació administrativa que corresponga, d'acord amb la normativa corresponent en matèria de funció pública.  
  
3. Quan el beneficiari o beneficiària no mantinga cap relació amb la Generalitat, la concessió i l'aprofitament de la beca no implicaran cap vinculació laboral o administrativa amb l'IVAM, ni suposaran cap compromís per a la incorporació posterior de la persona adjudicatària de la beca a la plantilla d'aquesta entitat.  
  
Article 15. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a l'efecte s'ha establit en aquestes bases com d'aportació preceptiva per a la persona beneficiaria, per al pagament de la beca.  
2. La direcció de l'IVAM elaborarà i aprovarà un pla de control.  
3. El pla de control aplicarà els paràmetres de comprovació següents de l'efectiva realització de l'activitat:  
a) Es realitzarà la comprovació material de l'efectiva realització de l'activitat subvencionada, mitjançant un control administratiu, sobre una mostra corresponent al 80 % de les beques concedides.  
b) Es comprovarà el compliment de l'horari establit en la convocatòria pels becaris i les becàries.  
c) Es comprovarà la realització de la memòria d'activitats pels becaris i les becàries.  
d) Es comprovarà l'informe de la persona responsable del departament, valorant l'adequació de la seua realització.  
Dins del conjunt de documentació elaborada per les persones becàries durant el període de gaudi de la beca, es podrà seleccionar una mostra aleatòria, però prou representativa, de qualsevol dels documents i altres elements acreditatius de la realització de l'activitat o activitats programades.  
A més, si s'estima necessari, podran dur-se a terme comprovacions in situ de la realització de les activitats, i es podrà recaptar informació addicional que permeta contextualitzar la documentació aportada al principi, i les activitats programades en funció del seu efectiu grau d'execució.  
Les actuacions efectuades en desenvolupar aquest pla de control es realitzaran a través de mitjans propis, personals i materials. En relació amb els mitjans personals, es comptarà amb personal de l'IVAM, tècnics de la matèria de què es tracte, amb les suficients garanties d'imparcialitat i independència.  
4. A l'efecte de la comprovació i control de la realització de l'activitat, posteriorment es podrà requerir a les persones beneficiàries de la beca l'aportació efectiva dels documents justificatius.  
  
Article 16. Facultats d'interpretació i resolució d'incidències  
1. La persona titular de la direcció de l'IVAM resoldrà tant els dubtes com els conflictes que puguen plantejar les persones becàries en l'exercici de la seua funció, o les unitats administratives que els tutelen. Alhora, resoldrà les incidències que es produïsquen durant el període de gaudi de les beques, amb audiència prèvia de la persona interessada.  
  
2. Per resolució de la persona titular de la presidència de l'IVAM o de la persona en qui es trobe delegada la competència per a la convocatòria i concessió de les beques, a proposta de la persona que exercisca la tutoria del departament on el becari exerceix les seues pràctiques, podrà deixar sense efecte, qualsevol de les beques concedides, prèvia audiència a la persona interessada, quan la persona beneficiària incórrega en alguna de les causes següents:  
a) Incompliment de les seues obligacions.  
b) No realitzar l'activitat que motiva la concessió.  
c) Deixar de reunir els requisits exigits en les presents bases.  
d) Incórrer en supòsit d'incompatibilitat per a la seua concessió o gaudi, de conformitat amb l'article 14 de les presents bases.  
e) Incomplir, sense causa que ho justifique, qualsevol altra de les condicions establides en les presents bases.  
3. La resolució de la concessió per alguna de les causes del punt 2, comportarà la pèrdua de tots els seus drets inherents de les beques concedides i, per tant, deixarà de percebre el seu import a partir del moment de la resolució, i s'hauran de reintegrar les quantitats percebudes indegudament. La quantitat que calga reintegrar vindrà determinada pel grau d'incompliment de l'activitat objecte de subvenció, respectant el principi de proporcionalitat.  
4. La renúncia a la beca suposarà la pèrdua de tots els drets inherents a aquesta, i, per tant, el seu import deixarà de percebre's a partir d'aquest moment, i s'hauran de reintegrar les quantitats percebudes indegudament.  
5. En els supòsits en què per raó de part, adopció o acolliment, s'interrompa el període de durada establit, la persona interessada continuarà reportant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat, es recuperarà amb posterioritat el temps de pràctiques interromput. El període d'interrupció de la beca no serà comptabilitzat com a període de gaudi d'aquesta.  
  
Article 17. Modificació de la resolució  
1. Podrà donar lloc a la modificació de la resolució de concessió de beques el que s'estableix en l'article 19.4 de la Llei 38/2003, de 17 de novembre, general de subvencions.  
2. Amb caràcter excepcional les persones beneficiàries podran sol·licitar a l'IVAM la modificació de la resolució de concessió, quan apareguen circumstàncies imprevistes que alteren o dificulten l'execució de l'activitat. La sol·licitud haurà de presentar-se abans que concloga el termini per a la realització de l'activitat, i podrà ser autoritzada sempre que no s'altere l'objecte o finalitat de la beca i no es danyen drets de tercers.  
  
Article 18. Pèrdua del dret al cobrament; reintegrament, infraccions i sancions  
1. Es produirà la pèrdua del dret al cobrament total o parcial de la beca en els supòsits de falta de justificació, o de concurrència d'algunes de les causes previstes en l'article 37 de la Llei 38/2003, de 17 de novembre, general de subvencions, i en l'article 172 de la Llei 1/2015, d'Hisenda Pública, del Sector Públic Instrumental i de Subvencions.  
  
2. Correspondrà el reintegrament de la quantitat percebuda i l'exigència de l'interès de demora corresponent des del moment del pagament de la beca fins al dia en què s'acorde la idoneïtat del reintegrament d'acord amb el que disposa l'article 37 de la Llei 38/2003, de 17 de novembre, general de subvencions, i també en els casos següents:  
a) Quan es produïsca algun dels casos d'incompatibilitat de la beca establits en l'article 14.  
b) Quan s'haja obtingut la beca sense reunir les condicions exigides.  
  
c) Quan s'incomplisca la finalitat per a la qual ha sigut concedida la beca.  
d) Quan s'incomplisquen les condicions imposades a la persona adjudicatària amb motiu de la concessió i gaudi de la beca.  
3. En la tramitació dels procediments es garantirà en tot cas el dret d'audiència a la persona interessada.  
4. El règim sancionador en la matèria regulada en aquesta ordre serà l'establit en el capítol I i els articles 59, 65, 67, 68 i 69 del capítol II del títol IV de la Llei 38/2003, de 17 de novembre, general de subvencions, i en els articles 173 a 177, capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
DISPOSICIÓ ADDICIONAL  
  
Única. No-incidència pressupostària  
En atenció al que es preveu en l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'aprovació i publicació de la present ordre, per la qual s'estableixen les bases reguladores per a la concessió de subvencions en règim de concurrència competitiva per a la realització de pràctiques professionals en les dependències de l'Institut Valencià d'Art Modern, no té incidència pressupostària ni suposa cap increment de despesa en derivar-se els compromisos econòmics a les diferents convocatòries específiques que s'ajustaran a les presents bases reguladores.  
  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 28 d'agost de 2019  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI